
MINISTERUL AGRICULTURII SI DEZVOLTARII RURALE
                  DIRECTIA PENTRU AGRICULTURA JUDETEANA 

         BUZAU
            

                                                                                                                 Nr.1106/ 
                                                                                                                 22,03,2012

Stimata doamnă/domnule Primar
Ref : informarea fermierilor şi a autoritaţilor administraţiei publice locale cu privire la arderea vegetaţiei uscate pe terenurile agricole
        Urmare adresei Ministerului Agriculturii şi Dezvoltării Rurale,  nr. 66972/22,03,2012, vă solicităm să dispuneţi în regim de urgenţă măsurile necesare pentru informarea fermierilor cu privire la arderea vegetaţiei uscate pe terenurile agricole şi la conştientizarea acestora asupra consecinţelor provocate de îndepărtarea prin ardere a resturilor vegetale existente pe terenurile agricole.

În conformitate cu prevederile Ordinului nr. 30/147/2010 al ministrului agriculturii şi dezvoltării rurale şi al ministrului mediului şi pădurilor pentru aprobarea bunelor condiţii agricole şi de mediu (GAEC) în România arderea miriştilor şi a resturilor vegetale pe terenurile agricole, precum şi arderea vegetaţiei pajiştilor permanente sunt interzise. 
Conform prevederilor art. 94 alin.(1) litera ( n ) din OUG nr.195/2005 privind protecţia mediului, persoanele fizice şi juridice, deţinători legali de terenuri, au obligaţia de a nu arde miriştile, stuful, tufărişurile sau vegetaţia fără acceptul autorităţii competente pentru protecţia mediului şi fără informarea în prealabil a serviciilor publice comunitare pentru situaţii de urgenţă.

Potrivit art. 98 alin. (1) din ordonanţa de urgenţă menţionată mai sus, arderea miriştilor, a stufului, a tufărişurilor şi a vegetaţiei ierboase din ariile naturale protejate constituie infracţiune şi se pedepseşte cu închisoare sau cu amendă penală dacă a fost de natură să pună în pericol viaţa ori  sănătatea umană, animală sau vegetală.

De asemeni, arderea miriştilor şi a resturilor vegetale este strict interzisă dacă nu se impune ca o măsură de carantină fitosanitară pentru prevenirea răspândirii unor boli sau dăunători specifici. Astfel, autorităţile locale pentru protecţia mediului vor emite, la solicitarea deţinătorilor legali de terenuri, acceptul pentru desfăşurarea activităţii de incendiere, în baza unui document eliberat de către Unitatea Fitosanitară locală, care atestă prezenţa bolilor sau a dăunătorilor pe terenurile în cauză.

Arderea miriştilor, a vegetaţiei uscate şi a resturilor vegetale se poate executa numai după obţinerea permisului de lucru cu focul, cu respectarea măsurilor generale de prevenire a incendiilor prevăzutela art. 97 din Ordinul nr. 163/2007 al ministrului administraţiei şi internelor, în următoarele condiţii:
 -    utilizarea focului deschis în locuri cu pericol de incendiu şi pe timp de vânt este interzisă;

 -   locurile cu pericol de incendiu se stabilesc şi se marchează de persoanele în drept;
 -    arderea resturilor vegetale, a gunoaielor, a deşeurilor şi a altor materiale combustibile se face în                  locuri special amenajate ori pe terenuri pregătite, cu luarea măsurilor ce se impun pentru împiedicarea propagării focului la vecinătăţi, asigurându-se supravegherea permanentă a arderii, precum şi stingerea jarului după terminarea activităţii;
-   arderea miriştilor se face numai după luarea măsurilor ce se impun pentru împiedicarea propagării      focului la vecinătăţi, asigurându-se supravegherea permanentă a arderii;

-  Prepararea hranei prin utilizarea focului deschis în incintele unităţilor, în zonele de agrement şi în gospodăriile populaţiei se face numai în locuri special amenajate, în condiţii şi la distanţe care să nu permită propagarea focului la construcţii, depozite, culture agricole, păduri, plantaţii sau alte vecinătăţi;

-  utilizarea focului deschis nu se admite la distanţe mai mici de 40 m faţă de locurile cu pericol de explozie: gaze şi lichide combustibile, vapori inflamabili, explozivi etc., respectiv 10 m faţă de materiale sau substanţe combustibile: lemn, hârtie, textile, carton asfaltat, bitum, ulei etc.,  fără a fi supravegheat şi asigurat prin măsuri corespunzătoare;

-  luarea măsurilor pentru prevenirea jocului copiilor cu focul în condiţii şi în locuri în care se pot produce incendii constituie o obligaţie a persoanelor care răspund, potrivit legii, de creşterea, educarea şi îngrijirea copiilor.            

